
ՈՐՈՇՈՒՄ
	21 նոյեմբերի 2023 թվականի
	թիվ 160
	քաղ. Մոսկվա



Եվրասիական տնտեսական հանձնաժողովի կոլեգիայի 2015 թվականի դեկտեմբերի 22-ի թիվ 172 որոշման մեջ փոփոխություններ կատարելու մասին

«Եվրասիական տնտեսական միության մասին» 2014 թվականի մայիսի 29-ի պայմանագրի 30-րդ հոդվածին, «Սանիտարական, անասնաբուժասանիտարական եւ կարանտինային բուսասանիտարական միջոցառումների իրականացման մասին» արձանագրության (նշված պայմանագրի թիվ 12 հավելված) 14-րդ կետին, «Եվրասիական տնտեսական միության շրջանակներում դեղամիջոցների շրջանառության միասնական սկզբունքների եւ կանոնների մասին» 2014 թվականի դեկտեմբերի 23-ի համաձայնագրի 7-րդ հոդվածի 3-րդ կետին եւ Եվրասիական տնտեսական բարձրագույն խորհրդի 2014 թվականի դեկտեմբերի 23-ի թիվ 98 որոշմամբ հաստատված՝ Եվրասիական տնտեսական հանձնաժողովի աշխատանքի կանոնակարգի թիվ 2 հավելվածի 26-րդ կետին համապատասխան՝ Եվրասիական տնտեսական հանձնաժողովի կոլեգիան որոշեց.

1.	Եվրասիական տնտեսական հանձնաժողովի կոլեգիայի 2015 թվականի դեկտեմբերի 22-ի «Դեղաձեւերի անվանացանկը հաստատելու մասին» թիվ 172 որոշման մեջ կատարել փոփոխություններ՝ հավելվածի համաձայն։
2.	Սույն որոշումն ուժի մեջ է մտնում դրա պաշտոնական հրապարակման օրվանից 30 օրացուցային օրը լրանալուց հետո։

	Եվրասիական տնտեսական հանձնաժողովի կոլեգիայի նախագահ՝
	
	Մ. Մյասնիկովիչ

ՀԱՎԵԼՎԱԾ
Եվրասիական տնտեսական հանձնաժողովի կոլեգիայի 
2023 թվականի նոյեմբերի 21-ի 
թիվ 160 որոշման

ՓՈՓՈԽՈՒԹՅՈՒՆՆԵՐ
Եվրասիական տնտեսական հանձնաժողովի կոլեգիայի 
2015 թվականի դեկտեմբերի 22-ի թիվ 172 որոշման մեջ կատարվող

1.	Նախաբանը «2014 թվականի մայիսի 29-ի պայմանագրի 30-րդ հոդվածին,» բառերից հետո լրացնել «Սանիտարական, անասնաբուժասանիտարական եւ կարանտինային բուսասանիտարական միջոցառումների իրականացման մասին» արձանագրության (նշված պայմանագրի թիվ 12 հավելված) 14-րդ կետին,» բառերով։
2.	Նշված որոշմամբ հաստատված՝ դեղաձեւերի անվանացանկում՝
1)	[փոփոխությունը վերաբերում է միայն ռուսերեն տեքստին].
2)	աղյուսակից առաջ լրացնել հետեւյալ բովանդակությամբ I բաժնի անվանում.
«I. Բժշկական կիրառման համար դեղապատրաստուկների 
դեղաձեւերի անվանացանկ».
3)	3.8 դիրքից «անմիջապես» բառը հանել.
4)	8-րդ դիրքում «ազդող նյութերի» բառերը փոխարինել «ակտիվ դեղագործական բաղադրամասերի» բառերով.
5)	10-րդ դիրքում «ջրիկացնելուց (նոսրացնելուց)» բառերը փոխարինել «նոսրացնելուց» բառով.
6)	13-րդ դիրքում «հեղուկ կամ փափուկ դեղաձեւերի» բառերը փոխարինել «հեղուկ կամ փափուկ կոնսիստենցիայի դեղամիջոցների» բառերով.
7)	18-րդ դիրքում «20» թվանշանը փոխարինել «25» թվանշանով.
8)	19-րդ դիրքը շարադրել հետեւյալ խմբագրությամբ.
	«19. 
	Փրփուր դեղագործական
	դեղաձեւ, որն այնպիսի ազդող եւ օժանդակ նյութերի (այդ թվում՝ մակերեսային ակտիվ նյութերի) լուծույթ կամ էմուլսիա կամ դեղակախույթ է, որոնք գտնվում են պրոպելենտի ճնշման ներքո փականային-ցնցղիչ համակարգով համալրված հերմետիկ փաթեթվածքում, որն ապահովում է պարունակության ձերբազատումը գազի՝ հեղուկ, ավելի հազվադեպ՝ պինդ ֆազերում դիսպերսման տեսքով».



9)	20-րդ դիրքը շարադրել հետեւյալ խմբագրությամբ.
	«20. 
	Սպեղանի դեղագործական
	դեղաձեւ, որը նախատեսված է արտաքին կամ տեղային կիրառման համար, բաղկացած է տակդիրի վրա զետեղված՝ մեկ կամ մի քանի ազդող նյութեր պարունակող հիմնաշերտից եւ ունի մաշկին կամ լորձաթաղանթին կպչելու հատկություն».



10)	20.3 դիրքը հանել.
11)	լրացնել հետեւյալ բովանդակությամբ 201 դիրք.
	«201. 
	Սպեղանի անդրմաշկային
	արտաքին կիրառման համար նախատեսված դեղաձեւ, որը բաղկացած է հիմքի վրա զետեղված մատրիցից կամ ռեզերվուարից, նախատեսված է չվնասված մաշկի միջով պասիվ դիֆուզիայի միջոցով համակարգային արյան շրջանառության մեջ ազդող նյութի (նյութերի) վերահսկվող մատակարարման համար».



12)	23.32 դիրքից «անմիջապես» բառը հանել.
13)	24-րդ դիրքի չորրորդ սյունակում լրացնել «, նախատեսված է ներքին ընդունման համար» բառերը.
14)	24.1 դիրքը հանել.
15)	25-րդ դիրքը շարադրել հետեւյալ խմբագրությամբ.
	«25. 
	Համակարգ թերապեւտիկ
	դեղաձեւ, որը որոշակի, որպես կանոն, երկարատեւ ժամանակահատվածի ընթացքում ազդող նյութի (նյութերի) մատակարարման եւ սպեցիֆիկ ձերբազատման համակարգ է: «Համակարգ թերապեւտիկ» եզրույթի օգտագործումը հնարավոր է միայն այն դեպքում, երբ այլ եզրույթներ կիրառելի չեն».



16)	28.14 դիրքից «անմիջապես» բառը հանել.
17)	30-րդ դիրքում «ազդող նյութով» բառերը փոխարինել «ակտիվ դեղագործական բաղադրամասով (բաղադրամասերով)» բառերով.
18)	33.1 դիրքը շարադրել հետեւյալ խմբագրությամբ.
	«33.1. 
	սպունգ դեղագործական
	ստերիլ դեղաձեւ, որը ծակոտկեն, կլանող նյութ է՝ ակտիվ դեղագործական բաղադրամասով (բաղադրամասերով) տոգորված կամ ակտիվ դեղագործական բաղադրամաս հանդիսացող՝ օժանդակ նյութերի ավելացմամբ կամ առանց դրանց ավելացման, նախատեսված է արտաքին կամ տեղային կիրառման համար».



19)	33.5 դիրքի չորրորդ սյունակում «լցման» բառից հետո լրացնել «կամ մամլման» բառերը.
20)	33.7 դիրքը շարադրել հետեւյալ խմբագրությամբ.
	«33.7.
	թիթեղներ դեղագործական
	կարծր դեղաձեւ, որը հիմքից եւ դրանում հավասարաչափ բաշխված ակտիվ դեղագործական բաղադրամասից (բաղադրամասերից) բաղկացած որոշակի չափի թիթեղ է, որը նախատեսված է վերքային մակերեսի կամ լորձաթաղանթների վրա տեղադրելու եւ երկարատեւ ժամանակահատվածի ընթացքում տեղային ազդեցություն գործելու համար».



21)	33.10 դիրքը շարադրել հետեւյալ խմբագրությամբ.
	«33.10. 
	անձեռոցիկներ դեղագործական
	կարծր դեղաձեւ, որը անձեռոցիկի տեսքով նյութ է, պարունակում է մեկ կամ մի քանի ազդող նյութ, նախատեսված է վերքային մակերեսի վրա տեղադրելու համար՝ երկարատեւ ժամանակահատվածի ընթացքում տեղային ազդեցություն գործելու նպատակով».



22)	լրացնել հետեւյալ բովանդակությամբ 33.10.1 դիրք.
	«33.10.1.
	անձեռոցիկներ դեղագործական՝ ներծծվող (կենսադեգրադացվող)
	անձեռոցիկներ դեղագործական՝ արտադրված կենսադեգրադացվող նյութերի հիման վրա».



23)	աղյուսակից հետո լրացնել հետեւյալ բովանդակությամբ II բաժին

.

«II. Անասնաբուժական դեղապատրաստուկների դեղաձեւերի անվանացանկ
	Համարը՝
	Դեղաձեւի անվանումը
	Սահմանումը

	
	լրիվ
	կրճատ
	

	1.
	Գազ անասնաբուժական
	
	դեղաձեւ, որը ցանկացած նյութ է կամ նյութերի խառնուրդ, որոնք գազային են նորմալ մթնոլորտային ճնշման եւ սենյակային ջերմաստիճանի պայմաններում

	1.1.
	գազ անասնաբուժական՝ կրիոգեն
	
	գազ անասնաբուժական, որը հեղուկացվում է 101,3 կՊա ճնշման եւ մինուս 150 °С-ից ցածր ջերմաստիճանի պայմաններում

	1.2.
	գազ անասնաբուժական՝ սեղմված
	
	գազ անասնաբուժական, որը մինուս 50 °С ջերմաստիճանի պայմաններում ճնշման տակ լցավորելիս պահպանում է իր գազային վիճակը

	1.3.
	գազ անասնաբուժական՝ հեղուկացված
	
	գազ անասնաբուժական, որը մինուս 50 °С ջերմաստիճանի պայմաններում ճնշման տակ լցավորելիս գտնվում է երկֆազ վիճակում (գազը հեղուկի վրա)

	2.
	Գել
	
	փափուկ դեղաձեւ կոլոիդային դիսպերսման տեսքով, որն ստացվել է հատուկ նյութերի օգտագործմամբ դոնդողագոյացման միջոցով

	2.1.
	գել՝ ներարգանդային կիրառման համար
	
	գել, որը նախատեսված է անմիջապես արգանդի (վզիկի, խոռոչի կամ հատակի) մեջ ներմուծման համար՝ տեղային ազդեցություն գործելու նպատակով

	2.2.
	գել՝ ներցիստերնալ կիրառման համար
	
	ստերիլ գել, որը նախատեսված է պտուկային խողովակի միջով կաթնագեղձերի մեջ ներմուծման համար՝ տեղային ազդեցություն գործելու նպատակով

	3.
	Նրբաքսուք
	
	փափուկ դեղաձեւ՝ բազմաֆազ համակարգի տեսքով, որը բաղկացած է «ջուր/յուղ» տիպի լիպոֆիլ եւ «յուղ/ջուր» տիպի հիդրոֆիլ ֆազերից կամ բազմակի էմուլսիայից

	3.1.
	նրբաքսուք՝ ներարգանդային ներմուծման համար
	
	նրբաքսուք, որը նախատեսված է անմիջապես արգանդի (վզիկի, խոռոչի կամ հատակի) մեջ ներմուծման համար՝ տեղային ազդեցություն գործելու նպատակով

	3.2.
	նրբաքսուք՝ ներցիստերնալ ներմուծման համար
	
	ստերիլ նրբաքսուք, որը նախատեսված է պտուկային խողովակի միջով կաթնագեղձի մեջ ներմուծման համար՝ տեղային ազդեցություն գործելու նպատակով

	4.
	Կոնցենտրատ
	
	հեղուկ դեղաձեւ, որը նախատեսված է համապատասխան լուծիչի մեջ մինչեւ պահանջվող կոնցենտրացիան նոսրացնելուց հետո կիրառության համար

	4.1
	կոնցենտրատ՝ ներարգանդային ներմուծման դեղակախույթ պատրաստելու համար
	
	կոնցենտրատ, որը նախատեսված է արգանդի (վզիկի, խոռոչի կամ հատակի) մեջ ներմուծման համար դեղակախույթ պատրաստելու համար՝ տեղային ազդեցություն գործելու նպատակով

	5.
	Քսուք
	
	փափուկ դեղաձեւ՝ բաղկացած միաֆազ հիմքից, որում լուծված կամ դիսպերսված են պինդ կամ հեղուկ ազդող նյութեր

	5.1.
	քսուք՝ ներարգանդային կիրառման համար
	
	քսուք, որը նախատեսված է անմիջապես արգանդի (վզիկի, խոռոչի կամ հատակի) մեջ ներմուծման համար՝ տեղային ազդեցություն գործելու նպատակով

	5.2.
	քսուք՝ ներցիստերնալ կիրառման համար
	
	ստերիլ քսուք, որը նախատեսված է պտուկային խողովակի միջով կաթնագեղձի մեջ ներմուծման համար՝ տեղային ազդեցություն գործելու նպատակով

	6.
	Ձողիկներ
	
	կոնաձեւ կամ գլանաձեւ կարծր դեղաձեւ, որը նախատեսված է օրգանիզմի բնական կամ պաթոլոգիական խոռոչներ ներմուծման համար, ունակ է հալվելու կամ լուծվելու մարմնի ջերմաստիճանի պայմաններում

	6.1
	ձողիկներ ներարգանդային
	
	ձողիկներ, որոնք նախատեսված են անմիջապես արգանդի (վզիկի, խոռոչի կամ հատակի) մեջ ներմուծման համար՝ տեղային ազդեցություն գործելու նպատակով

	7.
	Փոշի
	
	 կարծր դեղաձեւ, որը բաղկացած է դիսպերսության տարբեր աստիճանի առանձին չոր մասնիկներից եւ օժտված է սորալու հատկությամբ

	7.1.
	փոշի՝ ներարգանդային ներմուծման դեղակախույթ պատրաստելու համար
	
	փոշի՝ դեղակախույթ պատրաստելու համար, որը նախատեսված է արգանդի (վզիկի, խոռոչի կամ հատակի) մեջ ներմուծման համար՝ տեղային ազդեցություն գործելու նպատակով

	8.
	Լուծույթ
	
	հեղուկ դեղաձեւ, որն ստացվում է համապատասխան լուծիչի կամ միախառնվող լուծիչների խառնուրդի մեջ պինդ, հեղուկ կամ գազային նյութերի լուծման միջոցով՝ համասեռ դիսպերս համակարգերի առաջացմամբ

	8.1.
	լուծույթ՝ ներցիստերնալ ներմուծման համար
	
	ստերիլ լուծույթ, որը նախատեսված է պտուկային խողովակի միջով կաթնագեղձի մեջ ներմուծման համար՝ տեղային ազդեցություն գործելու նպատակով

	9.
	Համակարգ թերապեւտիկ
	
	դեղաձեւ, որը որոշակի, որպես կանոն, երկարատեւ ժամանակահատվածի ընթացքում ազդող նյութի (նյութերի) մատակարարման եւ սպեցիֆիկ ձերբազատման համակարգ է: «Համակարգ թերապեւտիկ» եզրույթի օգտագործումը հնարավոր է միայն այն դեպքում, երբ այլ եզրույթներ կիրառելի չեն

	9.1.
	արտաքին կիրառման անասնաբուժական թերապեւտիկ համակարգ
	
	դեղաձեւ, որը որոշակի ժամանակահատվածի ընթացքում ազդող նյութի (նյութերի) սպեցիֆիկ ձերբազատման եւ մատակարարման համակարգ է

	9.2.
	տեղային կիրառման անասնաբուժական թերապեւտիկ համակարգ
	
	համակարգ, որը նախատեսված է մարմնի խոռոչներ ներմուծելու համար եւ ապահովում է թերապեւտիկ էֆեկտ որոշակի ժամանակահատվածի ընթացքում

	9.3.
	Ինտրարումինալ թերապեւտիկ համակարգ
	
	դեղաձեւ, որը որոշակի ժամանակահատվածի ընթացքում ազդող նյութի (նյութերի) մատակարարման եւ սպեցիֆիկ ձերբազատման համակարգ է, նախատեսված է որոճող կենդանիների կտրիչի (որոճողների բազմախուց ստամոքսի բաժին) մեջ ներմուծելու համար

	10.
	Մոմիկներ
	
	դեղաչափված կարծր դեղաձեւ, որը նախատեսված է մարմնի խոռոչ ներմուծման համար եւ հալվում է (լուծվում է, կազմալուծվում է) մարմնի ջերմաստիճանի պայմաններում

	10.1.
	Մոմիկներ ներարգանդային
	
	մոմիկներ, որոնք նախատեսված են անմիջապես կենդանու արգանդ ներմուծման համար՝ տեղային ազդեցություն գործելու նպատակով

	11.
	Դեղակախույթ
	
	հեղուկ դեղաձեւ, որը հեղուկ դիսպերս միջավայրում տեղաբաշխված մեկ կամ մի քանի պինդ ազդող նյութ պարունակող հետերոգեն դիսպերս համակարգ է

	11.1.
	դեղակախույթ՝ ներարգանդային ներմուծման համար
	
	դեղակախույթ, որը նախատեսված է անմիջապես արգանդի (վզիկի, խոռոչի կամ հատակի) մեջ ներմուծման համար՝ տեղային ազդեցություն գործելու նպատակով

	11.2.
	դեղակախույթ՝ ներցիստերնալ ներմուծման համար
	
	ստերիլ դեղակախույթ, որը նախատեսված է պտուկային խողովակի միջով կաթնագեղձի մեջ ներմուծման համար՝ տեղային ազդեցություն գործելու նպատակով

	12.
	Դեղահաբեր
	
	դեղաչափված կարծր դեղաձեւ, որը պարունակում է մեկ կամ մի քանի ազդող նյութ՝ օժանդակ նյութերի ավելացմամբ կամ առանց դրանց ավելացման, եւ ստացվում է փոշիների կամ գրանուլների մամլման միջոցով կամ համապատասխան այլ եղանակով

	12.1.
	դեղահաբեր՝ ներարգանդային ներմուծման դեղակախույթներ պատրաստելու համար
	
	դեղահաբեր՝ դեղակախույթ պատրաստելու համար, որը նախատեսված է արգանդի (վզիկի, խոռոչի կամ հատակի) մեջ ներմուծման համար՝ տեղային ազդեցություն գործելու նպատակով

	13.
	Էմուլսիա
	
	հեղուկ դեղաձեւ, որը հետերոգեն երկֆազ դիսպերս համակարգ է՝ հեղուկ դիսպերս ֆազով եւ հեղուկ դիսպերս միջավայրով

	13.1.
	էմուլսիա՝ ներցիստերնալ ներմուծման համար
	
	ստերիլ էմուլսիա, որը նախատեսված է պտուկային խողովակի միջով կաթնագեղձի մեջ ներմուծման համար՝ տեղային ազդեցություն գործելու նպատակով

	14.
	Այլ դեղաձեւեր
	
	

	14.1.
	ականջապիտակ
	
	դեղաչափված կարծր դեղաձեւ, որը նախատեսված է կենդանու մարմնին արտաքին ամրացման համար եւ ապահովում է ազդող նյութերի աստիճանական ձերբազատումը շրջակա միջավայր

	14.2.
	դեղագործական լաք՝ եղունգների, մագիլների, սմբակների եւ կճղակների համար
	
	հեղուկ դեղաձեւ, որը ազդող նյութերի անջուր լուծույթ է՝ նախատեսված եղնգային թիթեղի, մագիլի եղջյուրե մակերեսի, սմբակի կամ կճղակի եղջյուրե մակերեսի վրա քսելու համար՝ ցնդող լուծիչների գոլորշիացումից հետո լաքային ծածկույթ ստանալու նպատակով

	14.3.
	Վզակապ հակամակաբուծային
	
	դեղաչափված կարծր դեղաձեւ (ժապավեն), որը նախատեսված է կենդանու մարմնին արտաքին ամրացման համար եւ ապահովում է ազդող նյութի անընդհատ շփումը կենդանու մաշկային կամ բրդյա ծածկույթի հետ

	14.4.
	թիթեղ անասնաբուժական
	
	կարծր դեղաձեւ, որը որոշակի չափի թիթեղ է, բաղկացած է ծակոտկեն հիմքից՝ վերջինիս վրա հավասարաչափ բաշխված ազդող նյութով (նյութերով), նախատեսված է մեղվի փեթակի ներսում տեղադրելու համար

	14.5.
	քուղ անասնաբուժական
	
	 կարծր դեղաձեւ, որը բաղկացած է հիմքից (քուղից)՝ վերջինիս վրա հավասարաչափ բաշխված ազդող նյութով (նյութերով), նախատեսված է մեղվի փեթակի ներսում տեղադրելու համար».



24)	«Պարզաբանումներ» բաժինը շարադրել հետեւյալ խմբագրությամբ.

«III. Պարզաբանումներ
Սույն անվանացանկի I եւ II բաժինները մշակվել են բժշկական կիրառման դեղապատրաստուկների եւ անասնաբուժական դեղապատրաստուկների մակնշման, բժշկական կիրառման դեղապատրաստուկների եւ անասնաբուժական դեղապատրաստուկների գրանցման դոսյեի կազմման, բժշկական կիրառման դեղամիջոցների եւ անասնաբուժական դեղամիջոցների շրջանառության ոլորտում Եվրասիական տնտեսական միության՝ բժշկական կիրառման գրանցված դեղամիջոցների եւ անասնաբուժական դեղապատրաստուկների միասնական ռեեստրների ու տվյալների տեղեկատվական բազաների ձեւավորման ժամանակ օգտագործվող դեղաձեւերի անվանումների միասնականացման նպատակով, ինչպես նաեւ Եվրասիական տնտեսական միության անդամ պետությունների դեղագրքերի ներդաշնակեցման նպատակով:
Դեղաձեւի անվանումը մտնում է բժշկական կիրառման դեղապատրաստուկի եւ անասնաբուժական դեղապատրաստուկի մասին այն պարտադիր տեղեկատվության կազմի մեջ, որը ներկայացվում է պացիենտին կամ կենդանու տիրոջը, ինչպես նաեւ առողջապահության ոլորտի մասնագետներին կամ անասնաբուժության ոլորտի մասնագետներին բժշկական կիրառման դեղապատրաստուկների եւ անասնաբուժական դեղապատրաստուկների կիրառման հրահանգներում, պաշտոնական եւ տեղեկատու հրատարակություններում, էլեկտրոնային տեղեկատվական-որոնողական համակարգերում: Դեղաձեւի անվանումը նշվում է բժշկական կիրառման դեղապատրաստուկի կամ անասնաբուժական դեղապատրաստուկի մականշվածքում եւ թույլ է տալիս տարբերակել տարբեր դեղաձեւերով, բայց միեւնույն առեւտրային անվանման ներքո թողարկվող բժշկական կիրառման դեղապատրաստուկները եւ անասնաբուժական դեղապատրաստուկները: Դեղաձեւի (գլխավորապես դրա անվանման) մասին տեղեկատվությունը՝ որպես բժշկական կիրառման դեղապատրաստուկի եւ անասնաբուժական դեղապատրաստուկի մասին պարտադիր տեղեկատվության մաս, պետք է լինի ձեւի առումով առավելագույնս ստանդարտացված եւ բովանդակային առումով հասկանալի: Դեղաձեւերի անվանումները պետք է լինեն միասնականացված, հասկանալի ինչպես բժշկին կամ անասնաբուժության ոլորտի մասնագետին, այնպես էլ պացիենտին կամ կենդանու տիրոջը, եւ փոխանցեն կոնկրետ դեղապատրաստուկի հատկությունների եւ կիրառման ոլորտի մասին անհրաժեշտ նվազագույն տեղեկատվությունը:
Սույն անվանացանկի I եւ II բաժինների կիրառման նպատակներով օգտագործվում են հասկացություններ, որոնք ունեն հետեւյալ իմաստը.
«դեղաձեւ»՝ բժշկական կիրառման դեղապատրաստուկի կամ անասնաբուժական դեղապատրաստուկի վիճակ, որը համապատասխանում է դրա ներմուծման եւ կիրառման եղանակներին եւ ապահովում է անհրաժեշտ էֆեկտին հասնելը.
«դեղաձեւի անվանում»՝ բառ կամ բառակապակցություն, որն արտահայտում է դեղաձեւի մասին եզակի հասկացություն եւ այն տարբերակում մյուս դեղաձեւերից: Դեղաձեւերի տեսակների անվանումների (ցանկերի) ամբողջությունը կազմում է դրանց անվանացանկը:
Սույն անվանացանկի I եւ II բաժինները ներառում են դեղաձեւերի անվանումների 2 տեսակ՝ լրիվ եւ կրճատ: Դեղաձեւի կրճատ անվանումը նախատեսված է բժշկական կիրառման դեղապատրաստուկի եւ անասնաբուժական դեղապատրաստուկի առաջնային փաթեթվածքի մականշվածքում նշելու համար՝ տեղեկատվական դաշտի անբավարարության դեպքում, բոլոր մնացած դեպքերում կիրառվում է դեղաձեւի լրիվ անվանումը:
Դեղաձեւի անվանումը ներառում է հիմնական տարրը եւ մեկ կամ մի քանի լրացուցիչ տարրեր (հատկանիշներ): Դեղաձեւերի անվանումների բաղադրիչ տարրերը ներկայացված են 1-ին նկարում:

 (
Հիմնական տարրը
Դեղաձևը
Ակտիվ նյութերի կարգավորվող ձերբազատման տիպը
Ներմուծման ուղին (կիրառման եղանակը)
Այլ լրացուցիչ հատկանիշներ
Կիրառման համար պատրաստ լինելը
Ներմուծման ուղին
)[image: ]
Նկ. 1.

Դեղաձեւի անվանման հիմնական տարրը ընդհանուր եզրույթն է, որը նշանակում է ձեւերի՝ ինքնուրույն, հարաբերականորեն միատարր խումբ: Այդ եզրույթների շարքին են դասվում, օրինակ՝ «դեղահաբեր», «դեղապատիճներ», «լուծույթ», «քսուք» եւ այլն:
Դեղաձեւի անվանման լրացուցիչ տարր է այն բառը կամ բառակապակցությունը, որը նկարագրում է դեղաձեւի որոշակի բնութագիրը (լրացուցիչ հատկանիշ):
Դեղաձեւերի անվանումները կարող են ներառել մեկ կամ մի քանի լրացուցիչ տարրեր, որոնք բնութագրում են դեղաձեւի հատկությունները, օրինակ՝ ազդող նյութերի մոդիֆիկացված ձերբազատման տեսակը («դեղապատիճներ՝ երկարաձգված ձերբազատմամբ»), կիրառման համար պատրաստ լինելը («փոշի՝ ներարկման լուծույթի պատրաստման համար»), ներմուծման եղանակը («հեղուկ՝ ինհալացիաների համար»), ներմուծման ուղին («լուծույթ՝ ներմկանային ներմուծման համար»), արտադրության տեխնոլոգիայի առանձնահատկությունները («դեղահաբեր՝ թաղանթային ծածկույթով պատված»), բաժանումը դեղաչափերի («ցողաշիթ՝ քթի, դոզավորված»), պացիենտների տարիքային խումբը («մոմիկներ ուղիղաղիքային՝ երեխաների համար», «մոմիկներ ուղիղաղիքային՝ մատղաշ կենդանիների համար»), նշանակությունը կամ կիրառման ոլորտը («մածուկ ատամնաբուժական», «ստերիլ նրբաքսուք՝ ներցիստերնալ ներմուծման համար»):
Դեղաձեւի անվանման հիմնական տարրը նշելուց հետո նշվում է դեղաձեւի ներմուծման ուղին, հետո՝ հատկություններն ու տեխնոլոգիական հատկանիշները: Օրինակ՝ «դեղակախույթ ներարկման համար՝ երկարատեւ ձերբազատմամբ» կամ «դեղահաբեր՝ երկարատեւ ձերբազատմամբ, թաղանթապատ»:
Դեղաձեւի անվանումը կարող է բաղկացած լինել միայն հիմնական տարրից: Մի շարք դեպքերում հիմնական տարրն օգտագործվում է որպես դեղաձեւի ինքնուրույն անվանում՝ առանց լրացուցիչ տարրերի նշման։ Օրինակ՝ «դեղահաբեր» եզրույթն առանց լրացուցիչ տարրերի նշանակում է դեղահաբեր՝ սովորական ձերբազատմամբ, թաղանթով չպատված, ներքին ընդունման համար նախատեսված (կիրառման եղանակը՝ բերանի խոռոչում տեղադրելուց հետո կուլ տալու միջոցով):
Դեղաձեւի անվանման տարածված լրացուցիչ տարր է կիրառման համար պատրաստ լինելու հատկանիշը: Տվյալ տարրն օգտագործվում է այն դեպքում, երբ դեղաձեւը, որով թողարկվում է բժշկական կիրառման դեղապատրաստուկը կամ անասնաբուժական դեղապատրաստուկը (սկզբնական ձեւ), տարբերվում է այն դեղաձեւից, որով այն անմիջականորեն կիրառվում է (կիրառման ձեւը): Այսինքն՝ դեղաձեւը պահանջում է սպառողի, կենդանու տիրոջ, բժշկական անձնակազմի կամ անասնաբուժության ոլորտի մասնագետի կողմից լրացուցիչ փոխակերպման անցկացում (օրինակ՝ լուծում, նոսրացում, դիսպերսում)՝ պացիենտին կամ կենդանուն անմիջականորեն ներմուծելու համար պիտանի՝ վերջնական դեղաձեւ ստանալու նպատակով: Ներմուծումից առաջ փոխակերպում պահանջող դեղաձեւերի համար սկզբնական ձեւի եւ կիրառման ձեւի միջեւ փոխկապակցվածությունը ներկայացված է 2-րդ նկարում:

 (
Սկզբնական ձև (փոշի՝ ներքին ներմուծման լուծույթի պատրաստման համար)
Փոխակերպում (լուծում)
Կիրառման ձև (ներքին ներմուծման լուծույթ)
)[image: ]
Նկ. 2.

Ներմուծումից առաջ փոխակերպում պահանջող դեղաձեւերի համար անվանումը ներառում է երկու ձեւերի (հիմնական տարրերի) անվանումները, որոնք իրար են միանում «պատրաստման համար» բառակապակցությամբ՝ լրացուցիչ տարրերի ավելացմամբ (անհրաժեշտության դեպքում), ինչպիսին է ներմուծման ուղու հատկանիշը կամ կիրառման եղանակը (կիրառման ձեւի համար): Օրինակ՝ «լիոֆիլիզատ՝ ներերակային ներմուծման լուծույթի պատրաստման համար», որտեղ «լիոֆիլիզատ»-ը սկզբնական ձեւն է, «լուծույթ»-ը՝ կիրառման ձեւը, «պատրաստման համար»-ը՝ կիրառման համար պատրաստ լինելու հատկանիշը, «ներերակային ներմուծման համար»-ը՝ ներմուծման ուղու հատկանիշը:
Որոշ դեպքերում անվանումներն օգտագործվում են առանց նշելու կիրառման ձեւը, ներմուծման ուղու հատկանիշը եւ «պատրաստման համար» բառակապակցությունը։ Օրինակ՝ «դեղահաբեր՝ ներքին ընդունման լուծույթի պատրաստման համար» անվանման փոխարեն դեղաձեւի անվանման առաջարկվող ձեւն է «լուծվող դեղահաբեր»-ը:
Լրացուցիչ տարրերը, ինչպիսիք են կիրառման համար պատրաստ լինելը եւ ներմուծման ուղին, չեն օգտագործվում բժշկական կիրառման այն դեղապատրաստուկների եւ անասնաբուժական դեղապատրաստուկների համար, որոնք ջրային հանուկների պատրաստման համար կիրառվող բաժնեծրարված դեղաբուսական հումք են (ամբողջական) կամ բաժնեծրարված բուսական դեղագործական բաղադրամաս:
Այն դեպքում, երբ սկզբնական ձեւի եւ կիրառման ձեւի ֆիզիկական վիճակը նույնն է (օրինակ՝ լուծույթ), բայց անմիջական կիրառումից առաջ պացիենտը, բժշկական անձնակազմը, կենդանու տերը կամ անասնաբուժության ոլորտի մասնագետը պետք է կատարի որոշակի գործողություններ (օր.՝ նոսրացում), որպես սկզբնական ձեւը նշող հիմնական տարր օգտագործվում է «խտանյութ» եզրույթը: Օրինակ՝ եթե սկզբնական ձեւը լուծույթ է, որը երակ ներմուծելուց առաջ անհրաժեշտ է նոսրացնել համապատասխան լուծիչում (արդյունքում կիրառման ձեւը նույնպես լուծույթ է), դեղաձեւի առաջարկվող անվանումն է «խտանյութ՝ ներերակային ներմուծման լուծույթի պատրաստման համար»: Եթե այդ դեղաձեւը կարող է կիրառվել ինչպես նոսրացումից հետո, այնպես էլ առանց դրա, ապա «խտանյութ» եզրույթը չի օգտագործվում: Օրինակ՝ եթե առանց նոսրացման լուծույթը ներմուծվում է ներմկանային եղանակով, իսկ նոսրացումից հետո՝ ներերակային, ինֆուզիոն եղանակով, ապա դեղաձեւի առաջարկվող անվանումն է «լուծույթ՝ ներմկանային ներմուծման եւ ինֆուզիաների համար»:
Այն դեպքում, երբ դեղաձեւի սկզբնական ձեւի փոխակերպումը կիրառման ձեւի երկփուլ գործընթաց է՝ միջանկյալ ձեւը նշելու համար կիրառվում է «խտանյութ» եզրույթը: Օրինակ՝ եթե լիոֆիլիզատը սկզբում պետք է լուծվի ոչ մեծ քանակությամբ լուծիչի մեջ, որից հետո ստացված լուծույթը նախքան ինֆուզիոն եղանակով ներմուծումը պետք է լրացուցիչ լուծվի ավելի մեծ քանակությամբ լուծիչի մեջ, դեղաձեւի առաջարկվող անվանումն է «լիոֆիլիզատ՝ ինֆուզիոն լուծույթի պատրաստման համար խտանյութի պատրաստման համար»: Եթե այդ դեղաձեւը կարող է ներմուծվել ինչպես լրացուցիչ նոսրացումից հետո, այնպես էլ առանց դրա, ապա «խտանյութ» եզրույթը չի օգտագործվում («լիոֆիլիզատ՝ ինֆուզիոն լուծույթի պատրաստման համար»):
Դեղաձեւերի անվանումներում լրացուցիչ տարր է ներմուծման ուղու հատկանիշը կամ կիրառման եղանակը։ Որոշ դեղաձեւերի համար ներմուծման ուղու հատկանիշը անվանման մեջ չի ներառվում: Օրինակ՝ ներքին ընդունման համար նախատեսված դեղահաբերի, դեղապատիճների, գրանուլների, դրաժեների, թուրմերի եւ օշարակների համար օգտագործվում են համապատասխանաբար հետեւյալ անվանումները՝ «դեղահաբեր», «դեղապատիճներ», «գրանուլներ», «դրաժե», «թուրմ», «օշարակ» (առանց «ներքին ընդունման համար» լրացուցիչ տարրի): Այսպիսով, տվյալ անվանումները բաղկացած են միայն մեկ հիմնական տարրից եւ նշանակում են այն դեղաձեւերը, որոնք նախատեսված են բերանի խոռոչում տեղադրումից հետո կուլ տալու համար: Ներմուծման այլ ուղիների կամ կիրառման այլ եղանակների դեպքում տվյալ անվանումներին ավելացվում են համապատասխան լրացուցիչ տարրեր (օրինակ՝ «դեղահաբեր հեշտոցային», «դեղապատիճներ ուղիղաղիքային», «թուրմ՝ տեղային կիրառման համար», «գրանուլներ բերանի խոռոչում լուծվող»): Ներմուծման ուղու կամ կիրառման եղանակի հատկանիշը չի նշվում նաեւ սույն անվանացանկի I եւ II բաժիններում բերված մի քանի այլ դեղաձեւերի համար (օրինակ՝ շամպուն, բժշկական գազ, անասնաբուժական գազ, բաժնեծրարված դեղաբուսական հումք հանդիսացող դեղապատրաստուկներ եւ այլն): Դեպքերի մեծամասնության ժամանակ ներմուծման ուղու կամ կիրառման եղանակի տեսքով լրացուցիչ տարրն ավելացվում է հիմնական տարրին:
Եթե դեղաձեւի համար նախատեսված են այլընտրանքային ներմուծման ուղիներ կամ կիրառման եղանակներ, ապա ձեւավորվում է համակցված անվանում, որում ներմուծման ուղիները կամ կիրառման եղանակները նշվում են այբբենական կարգով՝ որպես դեղաձեւի անվանման լրացուցիչ տարրեր (օրինակ՝ «ակնակաթիլներ եւ ականջի կաթիլներ», «մոմիկներ՝ հեշտոցային եւ ուղիղաղիքային», «լուծույթ՝ ներերակային եւ ներմկանային ներմուծման»): Նկատի առնելով հնարավոր տարբերակների բազմազանությունը՝ այդ համակցված անվանումներն ընդգրկված չեն սույն անվանացանկի I եւ II բաժիններում:
Համակցված անվանումները պետք է լինեն հնարավորինս կարճ, բայց բավարար՝ անհրաժեշտ տեղեկատվությունը պացիենտին, բուժաշխատողին, դեղագործական ոլորտի մասնագետին, կենդանու տիրոջը կամ անասնաբուժության ոլորտի մասնագետին տրամադրելու համար: Հաշվի առնելով, որ բժշկական կիրառման մի դեղապատրաստուկը կամ անասնաբուժական դեղապատրաստուկը կարող է ունենալ մի քանի այլընտրանքային ներմուծման ուղիներ կամ կիրառման եղանակներ, ավելորդ ծավալուն անվանումներից խուսափելու համար կատարվում են հետեւյալ ընդհանրացումները.
արտաքին կիրառում ասելով՝ հասկանում ենք բժշկական կիրառման դեղապատրաստուկը կամ անասնաբուժական դեղապատրաստուկը չվնասված եւ (կամ) վնասված մաշկի (այդ թվում՝ վերքային եւ (կամ) այրվածքային մակերեսների) եւ (կամ) մազերի կամ բրդի, եւ (կամ) եղունգների, մագիլների, սմբակների եւ կճղակների վրա քսելը: «Արտաքին կիրառման» եզրույթն օգտագործվում է այն դեղաձեւերի համար, որոնք նախատեսված են կիրառման այդ եղանակներից մեկի կամ մի քանիսի համար: Բացառություն են կազմում «լաք եղունգների» «լաք՝ եղունգների, մագիլների, սմբակների եւ կճղակների համար» («արտաքին կիրառման համար» ընդհանրական եզրույթն օգտագործելու փոխարեն կոնկրետացվում է քսելու տեղը) եւ «շամպուն» (եզրույթը կիրառման եղանակի կոնկրետացում չի պահանջում) դեղաձեւերը.
տեղային կիրառում ասելով՝ հասկանում ենք բժշկական կիրառման դեղապատրաստուկը կամ անասնաբուժական դեղապատրաստուկը լորձաթաղանթներին քսելը (այդ թվում՝ ակնային, քթային, ուղիղաղիքային, հեշտոցային կիրառումը, լնդերին, բերանի խոռոչի լորձաթաղանթին քսելը եւ այլն), ինչպես նաեւ արտաքին լսողական անցուղի ներմուծելը: «Տեղային կիրառման համար» եզրույթն օգտագործվում է այն դեպքում, երբ դեղաձեւը նախատեսված է տեղային կիրառմանը վերաբերող կիրառման երեք եւ ավելի եղանակների համար։ Օրինակ՝ եթե քսուքը նախատեսված է քթային եւ ականջային կիրառման, ինչպես նաեւ լնդերին քսելու համար, ապա դեղաձեւի առաջարկվող անվանումն է «քսուք՝ տեղային կիրառման համար»: Տվյալ եզրույթը նաեւ օգտագործվում է այն դեպքում, երբ բժշկական կիրառման դեղապատրաստուկի կամ անասնաբուժական դեղապատրաստուկի կիրառման հրահանգում նշվում է լորձաթաղանթներին քսելը՝ առանց դրանց կոնկրետացման: Դեղաձեւի տեղային կիրառմանը վերաբերող մեկ կամ երկու ներմուծման ուղիների դեպքում այդ դեղաձեւի անվանման մեջ նշվում են ներմուծման այդ ուղիները (օրինակ՝ «քսուք ուղիղաղիքային», «աչքի եւ ականջի գել»).
բերանի խոռոչի հիվանդությունների բուժման ժամանակ տեղային կիրառման համար դեղաձեւի անվանման մեջ այն դեպքում, երբ դեղաձեւը նախատեսված է երեք եւ ավելի կիրառման եղանակների համար (օրինակ՝ պերիօդոնտալ, ատամներին քսելու, լնդերին քսելու, բերանի խոռոչի լորձաթաղանթին քսելու եւ այլն), օգտագործվում է «ատամնաբուժական» եզրույթը (օրինակ՝ «գել ատամնաբուժական»)։ Մեկ կամ երկու ներմուծման ուղիների դեպքում դեղաձեւի անվանման մեջ նշվում են ներմուծման այդ ուղիները (օրինակ՝ «մածուկ ատամի», «քսուք՝ լնդերին քսելու համար, եւ պերիօդոնտալ»).
«ներարկման համար» եզրույթն ընդհանրական է այն դեղաձեւերի համար, որոնք նախատեսված են ներարկումների միջոցով ներմուծման ուղիների համար: Տվյալ եզրույթն օգտագործվում է այն դեպքում, երբ բժշկական կիրառման դեղապատրաստուկը կամ անասնաբուժական դեղապատրաստուկն ունի ներարկումների միջոցով երեք եւ ավելի այլընտրանքային ներմուծման ուղիներ: Օրինակ՝ եթե լուծույթը նախատեսված է ներերակային, ներզարկերակային, ներմկանային եւ ենթամաշկային ներմուծման համար, օգտագործվում է «լուծույթ՝ ներարկման համար» անվանումը: Ներարկումների միջոցով մեկ կամ երկու ներմուծման ուղիների դեպքում դեղաձեւի անվանման մեջ նշվում են ներմուծման այդ ուղիները (օրինակ՝ «լուծույթ՝ ենթամկանային ներմուծման համար», «էմուլսիա՝ ներերակային եւ ներմկանային ներմուծման համար»): Մի շարք դեպքերում ներարկումների միջոցով ներմուծման ուղիների համար նախատեսված դեղաձեւերի համակցված անվանման ձեւավորման համար թույլատրվում է ներմուծման մի քանի ներանոթային ուղիների միավորումը (ներերակային, ներզարկերակային, ներկորոնար) «ներանոթային ներմուծում» եզրույթի ներքո.
«ինֆուզիոն» եզրույթն օգտագործվում է այն դեղաձեւերի համար, որոնք նախատեսված են, որպես կանոն, ինֆուզիոն համակարգերի օգնությամբ շրջանառվող արյան հոսք մեծ ծավալով դանդաղ, հաճախ կաթիլային ներմուծման համար: Տվյալ եզրույթով, առանց ներմուծման ուղու հստակեցման, նշվում է ներերակային ինֆուզիան: Այլ դեպքերում դեղաձեւի անվանմանն ավելացվում է ներմուծման ուղու լրացուցիչ հատկանիշը (օրինակ՝ «լուծույթ՝ ենթամաշկային, ինֆուզիոն»): Այն դեպքերում, երբ ներմուծման միեւնույն ուղին կարող է իրականացվել ինչպես ինֆուզիայի, այնպես էլ ներարկման եղանակով, «ինֆուզիոն» եզրույթը չի օգտագործվում: Օրինակ՝ եթե լուծույթը նախատեսված է երակի մեջ ինֆուզիայի եւ ներարկման (շիթային, բոլյուսային եւ այլն) եղանակով ներմուծման համար, ապա դեղաձեւի առաջարկվող անվանումն է «լուծույթ՝ ներերակային ներմուծման համար».
ներարկման եւ ինֆուզիոն դեղաձեւերի համակցված անվանումները նաեւ ձեւավորվում են՝ հաշվի առնելով նշված սկզբունքները, օրինակ՝
եթե լուծույթը ներմուծվում է ներմկանային ներարկման եւ ներերակային ինֆուզիոն ճանապարհով, ապա դեղաձեւի առաջարկվող անվանումն է «լուծույթ՝ ներմկանային ներմուծման եւ ինֆուզիաների համար».
եթե լուծույթը ներմուծվում է ներմկանային եւ ներերակային ներարկման եւ ներերակային ինֆուզիոն ճանապարհով, ապա դեղաձեւի առաջարկվող անվանումն է «լուծույթ՝ ներերակային եւ ներմկանային ներմուծման համար».
եթե լուծույթը ներմուծվում է ներարկման երեք եւ ավելի ուղիներով (օրինակ՝ ներմկանային, ներերակային, ենթամաշկային եւ ներմաշկային) եւ ներերակային ինֆուզիոն ճանապարհով, ապա դեղաձեւի առաջարկվող անվանումն է «լուծույթ՝ ներարկումների եւ ինֆուզիաների համար»:
Դեղաձեւի անվանման լրացուցիչ տարրը դեղաձեւից ազդող նյութերի մոդիֆիկացված ձերբազատման տեսակն է:
Սովորական (ստանդարտ) ձերբազատմամբ դեղաձեւերը բնութագրվում են ազդող նյութի այն ձերբազատմամբ, որը չի մոդիֆիկացվում հատուկ օժանդակ նյութերի ներմուծման եւ (կամ) արտադրության հատուկ տեխնոլոգիայի միջոցով: Սովորական (ստանդարտ) ձերբազատմամբ կարծր դեղաձեւերի դեպքում ազդող նյութի լուծման պրոֆիլը պայմանավորվում է այդ ազդող նյութի սեփական հատկություններով: «Սովորական ձերբազատում» եզրույթը դեղաձեւերի անվանումներում որպես լրացուցիչ տարր չի օգտագործվում: Օրինակ՝ սովորական ձերբազատմամբ դեղահաբերի համար դեղաձեւի առաջարկվող անվանումն է «դեղահաբեր»-ը:
Մոդիֆիկացված ձերբազատմամբ դեղաձեւերը բնութագրվում են ազդող նյութի ձերբազատման արագությամբ եւ (կամ) ժամանակով, եւ (կամ) տեղով, որոնք տարբերվում են նույն ներմուծման ուղով սովորական (ստանդարտ) ձերբազատմամբ դեղաձեւերի նույնանման պարամետրերից: Ձերբազատման մոդիֆիկացումը ձեռք է բերվում հատուկ օժանդակ նյութերի ներմուծման, թաղանթապատման եւ (կամ) արտադրության հատուկ տեխնոլոգիայի կիրառման միջոցով: Մոդիֆիկացված ձերբազատմամբ դեղաձեւերը ներառում են դանդաղ, անընդհատ (երկարաձգված) ձերբազատմամբ, հետաձգված ձերբազատմամբ (աղելույծ դեղաձեւեր) եւ պարբերական (ընդհատումներով) ձերբազատմամբ դեղաձեւերը: «Մոդիֆիկացված ձերբազատում» եզրույթի օգտագործումը թույլատրվում է այն դեպքերում, երբ «աղելույծ՝ երկարաձգված ձերբազատմամբ», «երկարաձգված ձերբազատմամբ» կամ «աղելույծ» եզրույթները կիրառելի չեն: 
Օրինակ՝
եթե դեղապատիճները բնութագրվում են ստամոքսահյութի ազդեցության նկատմամբ կայունությամբ եւ աղիներում ազդող նյութերի ձերբազատմամբ, ապա դեղաձեւի առաջարկվող անվանումն է«աղելույծ դեղապատիճներ».
եթե դեղապատիճները պարունակում են մի քանի ազդող նյութեր, որոնց մի մասը բնութագրվում է սովորական ձերբազատմամբ, իսկ մյուս մասը՝ դանդաղ ձերբազատմամբ, դեղաձեւի առաջարկվող անվանումն է «դեղապատիճներ՝ մոդիֆիկացված ձերբազատմամբ».
եթե դեղահաբերը պարունակում են մի քանի ազդող նյութեր, որոնց մի մասը ձերբազատվում է ստամոքսում, իսկ մյուս մասը՝ աղիներում, դեղաձեւի առաջարկվող անվանումն է «դեղահաբեր՝ մոդիֆիկացված ձերբազատմամբ»:
Այն դեղաձեւերի համար, որոնք թողարկվում են բժշկական կիրառման դեղապատրաստուկի կամ անասնաբուժական դեղապատրաստուկի ճշգրիտ դոզավորման իրականացումը թույլատրող դեղաչափիչ սարքով հագեցված փաթեթվածքներով (ցողաշիթեր, աերոզոլներ, փրփուրներ, ինհալացիոն դեղաձեւեր), անհրաժեշտ է անվանման մեջ ներառել հետեւյալ լրացուցիչ տարրը՝ դոզավորված լինելու հատկանիշը՝ դրանք առանց դոզավորման սարքի թողարկվող նույնանման դեղաձեւերից տարբերելու համար: Այդ դեղաձեւերի անվանմանը ավելացվում է «դոզավորված» սահմանումը, օրինակ՝ «ցողաշիթ՝ քթի, դոզավորված»:
Պացիենտների կամ կենդանիների տարիքային խմբի հատկանիշը ավելացվում է դեղաձեւի անվանմանը բժշկական կիրառման այն դեղապատրաստուկների եւ անասնաբուժական դեղապատրաստուկների համար, որոնք նախատեսված են բացառապես երեխաների կամ մատղաշ կենդանիների կողմից կիրառման համար: Այդ դեպքում բժշկական կիրառման դեղապատրաստուկների դեղաձեւի անվանմանն ավելացվում է «երեխաների համար» սահմանումը, օրինակ՝ «օշարակ՝ երեխաների համար», «լուծվող դեղահաբեր՝ երեխաների համար»: Մատղաշ կենդանիների համար նախատեսված անասնաբուժական դեղապատրաստուկների համար անասնաբուժական դեղապատրաստուկների դեղաձեւի անվանմանն ավելացվում է կենդանիների տեսակային պատկանելությունը, օրինակ՝ «օշարակ՝ կատվի ձագերի համար», «լուծվող դեղահաբեր՝ շան եւ (կամ) կատվի ձագերի համար»։ Մեծահասակ մարդկանց կամ մեծահասակ կենդանիների մոտ կիրառվող՝ բժշկական կիրառման դեղապատրաստուկների կամ անասնաբուժական դեղապատրաստուկների համար «մեծահասակների համար» սահմանման տեսքով տարիքային խմբի հատկանիշը դեղաձեւի անվանման մեջ չի նշվում:
Լուծույթ հանդիսացող դեղաձեւերի համար դեղաձեւի անվանմանը կարող է ավելացվել լուծիչի բնույթը բնորոշող հատկանիշը: Եթե լուծիչը յուղ է, ապա դեղաձեւի անվանմանը ավելացվում է «յուղային» բառը, օրինակ՝ «յուղային լուծույթ՝ արտաքին կիրառման համար»: Եթե դեղաձեւը պարունակում է 20 % (ծավ/ծավ) եւ ավելի կոնցենտրացիայով էթանոլ, ապա անվանմանը ավելացվում է «սպիրտային» բառը, օրինակ՝ «սպիրտային կաթիլներ՝ ներքին ընդունման համար»: Ջրային լուծույթների համար դեղաձեւի «ջրային» լրացուցիչ հատկանիշը դեղաձեւի անվանման մեջ չի նշվում:
Դեղաձեւի անվանմանը նաեւ կարող է ավելացվել համը եւ (կամ) հոտը բնորոշող լրացուցիչ հատկանիշը: Տվյալ հատկանիշի ավելացումն անհրաժեշտ է այն դեպքում, երբ արտադրողը թողարկում է բժշկական կիրառման դեղապատրաստուկը կամ անասնաբուժական դեղապատրաստուկը՝ մեկ առեւտրային անվանման ներքո եւ մեկ դեղաձեւով, բայց տարբեր բուրավետիչների եւ (կամ) համային հավելումների օգտագործմամբ: Նման դեպքերում թողարկվող դեղաձեւերը տարբերակելու նպատակով դեղաձեւի անվանմանը ավելացվում է համապատասխան սահմանումը, օրինակ՝
«դեղահաբեր՝ կիտրոնի համով», «դեղահաբեր՝ արքայախնձորի համով», «դրաժե՝ հավի համով», «դրաժե՝ սաղմոնի համով».
«քթի ցողաշիթ՝ էվկալիպտի բույրով», «քթի ցողաշիթ՝ մենթոլի հոտով».
«օշարակ՝ բալի համով եւ բույրով», «օշարակ՝ սալորի համով եւ բույրով», «օշարակ՝ հավի համով եւ բույրով», «դրաժե՝ սաղմոնի համով եւ բույրով»:
Նույն սկզբունքով դեղաձեւի անվանմանը կարելի է ավելացնել բժշկական կիրառման դեղապատրաստուկի կամ անասնաբուժական դեղապատրաստուկի մեջ շաքարի բացակայության հատկանիշը՝ այն դեպքերում, երբ արտադրողը թողարկում է բժշկական կիրառման դեղապատրաստուկը կամ անասնաբուժական դեղապատրաստուկը մեկ առեւտրային անվանման ներքո եւ մեկ դեղաձեւով՝ ինչպես բաղադրության մեջ շաքարների (սախարոզի եւ դեքստրոզի (գլյուկոզի)) օգտագործմամբ, այնպես էլ առանց դրանց օգտագործման, ապա շաքարներ չպարունակող դեղաձեւի անվանմանն ավելացվում է «առանց շաքարի» բառակապակցությունը: Օրինակ՝ «դեղահաբեր՝ առանց շաքարի»: Շաքարներ պարունակող դեղաձեւի համար լրացուցիչ հստակեցումներ չեն պահանջվում:
Դեղաձեւի անվանման մեջ լրացուցիչ տարրերը նշվում են հետեւյալ հերթականությամբ՝ լուծիչի բնույթի հատկանիշ, տարիքային խմբի հատկանիշ, համաբուրավետիչ հավելումներ եւ շաքարի բացակայություն:

Բժշկական կիրառման հոմեոպատիկ դեղապատրաստուկների եւ անասնաբուժական դեղապատրաստուկների համար դեղաձեւի անվանմանն ավելացվում է «հոմեոպատիկ» սահմանումը, օրինակ՝ «հոմեոպատիկ գրանուլներ՝ բերանի խոռոչում լուծման համար», «հոմեոպատիկ քսուք՝ տեղային կիրառման համար», «հոմեոպատիկ յուղ՝ ներքին ընդունման համար»:
Բժշկական կիրառման այն դեղապատրաստուկների եւ անասնաբուժական դեղապատրաստուկների համար, որոնք մեկ սպառողական փաթեթվածքում պարունակում են բժշկական կիրառման մի քանի առանձին դեղապատրաստուկներ կամ անասնաբուժական դեղապատրաստուկներ, համակցված անվանումը ձեւավորվում է «հավաքածու» բառի օգտագործմամբ, որը տեղադրվում է անվանման վերջում: Օրինակ՝ եթե փաթեթվածքը պարունակում է տարբեր բաղադրությամբ մի քանի տեսակի փրփրուն դեղահաբեր, ապա նշվում է «փրփրուն դեղահաբերի հավաքածու» համակցված անվանումը: Այն դեպքում, երբ փաթեթվածքը պարունակում է մի քանի տեսակի դեղաձեւեր, ապա նշվում է դրանցից յուրաքանչյուրի անվանումը այբբենական կարգով՝ ավելացնելով «հավաքածու» բառը, օրինակ՝ «աղելույծ դեղահաբերի եւ երկարաձգված ձերբազատմամբ դեղահաբերի հավաքածու», «աղելույծ դեղապատիճների եւ աղելույծ դեղահաբերի հավաքածու»:
Սույն անվանացանկի I եւ II բաժինները սպառիչ չեն։ Բժշկական կիրառման դեղապատրաստուկի կամ անասնաբուժական դեղապատրաստուկի դեղաձեւի անվանումը կազմելիս՝ դրա հատկություններն առավել ճշգրիտ նշելու նպատակով, հնարավոր է սույն անվանացանկի I եւ II բաժիններում օգտագործվող հիմնական եւ լրացուցիչ տարրերի համակցում՝ դրանցում ի սկզբանե բացակայող դեղաձեւերի անվանումները կազմելու համար: Օրինակ՝ համապատասխան հարմարանքի օգնությամբ անմիջապես աղիք ներմուծման համար նախատեսված (ինտեստինալ ներմուծում) լուծույթ հանդիսացող պատրաստուկի համար Բժշկական կիրառման դեղապատրաստուկների դեղաձեւերի անվանացանկում բացակայում է առանձին եզրույթը: Սակայն համակցելով «լուծույթ» եւ «ինտեստինալ» բառերը, որոնք առկա են այլ անվանումներում որպես հիմնական եւ լրացուցիչ տարրեր, կարելի է կազմել դեղաձեւի անվանումը՝ «լուծույթ ինտեստինալ»: Նույն սկզբունքով կարելի է կազմել դեղաձեւի անվանումը՝ համակցելով անվանման առկա հիմնական տարրը լրացուցիչ տարրի՝ ներմուծման ուղու հատկանիշի հետ, որը բացակայում է սույն անվանացանկի I եւ II բաժիններում, օրինակ՝ «էմուլսիա՝ ռետրոբուլբար ներմուծման համար»:
Բժշկական կիրառման դեղապատրաստուկների եւ անասնաբուժական դեղապատրաստուկների համար, որոնք բաժնեծրարված դեղաբուսական հումք են կամ բաժնեծրարված դեղագործական բաղադրամաս եւ նախատեսված են ջրային հանուկներ պատրաստելու համար, դեղաձեւերի անվանումներ չեն նշվում։ Այդ դեղաձեւերի անվանումները կազմելիս որպես հիմնական տարր օգտագործվում է արտադրող բույսի հումքային մասի անվանումը, իսկ որպես լրացուցիչ տարր՝ դրա մանրացվածության հատկանիշը (օրինակ՝ «տերեւներ ամբողջական», «ծաղիկներ մանրացված», «խոտաբույսեր փոշիացված»): Եթե բժշկական կիրառման այդ դեղապատրաստուկը կամ անասնաբուժական այդ դեղապատրաստուկը մի քանի տեսակ դեղաբուսական հումքի խառնուրդ է, ապա որպես հիմնական տարր օգտագործվում է դեղաձեւի «հավաքածու» անվանումը, որպես լրացուցիչ տարր՝ դրա մանրացվածության նշումը, օրինակ՝ «հավաքածու ամբողջական», «հավաքածու մանրացված», «հավաքածու փոշիացված» եւ այլն:
Պետք է օգտագործել ստանդարտ եզրույթներ կամ դրանց համակցությունները՝ բժշկական կիրառման դեղապատրաստուկների եւ անասնաբուժական դեղապատրաստուկների ու կոմպլեկտավորող միջոցների առաջնային փաթեթվածքի տեսակները նշելու համար՝ ըստ հավելվածի համաձայն սահմանված ցանկի».
25)	նշված անվանացանկի հավելվածում՝
անվանումը շարադրել հետեւյալ խմբագրությամբ.


«ՑԱՆԿ
բժշկական կիրառման դեղապատրաստուկների եւ անասնաբուժական դեղապատրաստուկների, ինչպես նաեւ կոմպլեկտավորող միջոցների առաջնային փաթեթվածքի տեսակների

I բաժնի անվանումը շարադրել հետեւյալ խմբագրությամբ.
«I. Բժշկական կիրառման դեղապատրաստուկների եւ անասնաբուժական դեղապատրաստուկների առաջնային փաթեթվածք».
«Պարզաբանումներ» բաժինը շարադրել հետեւյալ խմբագրությամբ.
«II. Պարզաբանումներ
Սույն ցանկը կիրառելու նպատակներով օգտագործվում են հասկացություններ, որոնք ունեն հետեւյալ իմաստը.
կոմպլեկտավորող միջոց՝ արտադրատեսակ, որը տեղադրվում է բժշկական կիրառման դեղապատրաստուկի կամ անասնաբուժական դեղապատրաստուկի երկրորդային (սպառողական) փաթեթվածքում եւ օգտագործվում է բժշկական կիրառման դեղապատրաստուկի կամ անասնաբուժական դեղապատրաստուկի ճիշտ դոզավորման, ներմուծման կամ կիրառման համար.
բժշկական կիրառման դեղապատրաստուկի եւ անասնաբուժական դեղապատրաստուկի առաջնային փաթեթվածք՝ փաթեթվածք, որն անմիջապես շփվում է բժշկական կիրառման տվյալ դեղապատրաստուկի կամ անասնաբուժական տվյալ դեղապատրաստուկի հետ։
Սույն ցանկում նշված՝ բժշկական կիրառման դեղապատրաստուկների եւ անասնաբուժական դեղապատրաստուկների առաջնային փաթեթվածքի տեսակների համար նշվում է այն նյութը, որից արտադրվել է տվյալ փաթեթվածքը, եւ անհրաժեշտության դեպքում՝ դրա լրացուցիչ հատկությունները (օրինակ՝ մուգ ապակուց սրվակներ, պոլիմերային երկշերտ փաթեթներ, ալյումինե բալոններ, ցածր խտության պոլիէթիլենից սրվակներ եւ այլն)։
Հեղուկ եւ փափուկ դեղաձեւերի, ինչպես նաեւ պարէնտերալ ներմուծման համար նախատեսված բժշկական կիրառման դեղապատրաստուկների եւ անասնաբուժական դեղապատրաստուկների համար գրանցման դոսյեի փաստաթղթերում անհրաժեշտ է նշել պոլիմերի տեսակը (օրինակ՝ պոլիէթիլեն, պոլիպրոպիլեն, պոլիվինիլքլորիդ եւ այլն)՝ հաշվի առնելով փաթեթվածքից նյութերի միգրացիայի հաշվին պոլիմերի տեսակի ազդեցությունը բժշկական կիրառման դեղապատրաստուկների եւ անասնաբուժական դեղապատրաստուկների որակի վրա: Ներքին ընդունման, արտաքին կամ տեղային կիրառման կարծր դեղաձեւերի համար (օրինակ`դեղահաբեր) բավարար է նշել նյութի ընդհանուր բնութագիրը (օրինակ՝ բանկաներ պոլիմերային): Թափանցիկ անգույն ապակուց պատրաստված փաթեթվածքների համար ապակու գույնի բնութագիրը չի նշվում (օրինակ՝ ապակե սրվակներ):»։

